Oficiālais Vēstnesis L 191 , 07/07/1998 Lpp. 0008 - 0009



Vienotā Rīcība (1998. gada 29. jūnijs), ko Padome pieņēmusi, pamatojoties uz Līguma par Eiropas Savienību K3. pantu, par tāda mehānisma izveidi, ar kuru kopīgi izvērtē Eiropas Savienības acquis pieņemšanu, piemērošanu un efektīvu īstenošanu kandidātvalstīs tieslietu un iekšlietu jomā (98/429/TI) EIROPAS SAVIENĪBAS PADOME, ņemot vērā Līgumu par Eiropas Savienību, jo īpaši tā K3. panta 2. punkta b) apakšpunktu, ņemot vērā Eiropadomes 1993. gada Kopenhāgenas un 1997. gada Luksemburgas sanāksmes secinājumus, ņemot vērā Padomes 1998. gada 19. marta Briseles sanāksmes secinājumus, tā kā vēlams izveidot mehānismu, kas ļautu dalībvalstu un Komisijas speciālistiem Padomē kopīgi izvērtēt Eiropas Savienības acquis pieņemšanu, piemērošanu un efektīvu īstenošanu kandidātvalstīs tieslietu un iekšlietu jomā; tā kā šie novērtējumi jāņem vērā Komisijai, grozot pievienošanās partnerības prioritātes un mērķus, un Eiropas Savienībā izveidotajām struktūrām saistībā ar turpmākām sarunām par paplašināšanos, IR PIEŅĒMUSI ŠO VIENOTO RĪCĪBU. 1. pants Mērķis 1. Neskarot Kopienas kompetenci vai struktūras, kas izveidotas, lai noteiktu dalībvalstu nostāju pievienošanās sarunās, saskaņā ar šeit izklāstītajiem noteikumiem izveido mehānismu, ar kuru kopīgi izvērtē Savienības acquis pieņemšanu, piemērošanu un efektīvu īstenošanu tieslietu un iekšlietu jomā valstīs, kuras ir Eiropas Savienības kandidātvalstis. 2. Katra dalībvalsts nodrošina, ka tās valsts iestādes pilnīgi sadarbojas, īstenojot ar šo vienoto rīcību izveidoto kopīgas izvērtēšanas mehānismu (izvērtēšanas mehānisms). 2. pants Speciālistu grupa 1. Speciālistu grupai, kas izveidojama saskaņā ar Padomes reglamentu Dalībvalstu pastāvīgo pārstāvju komitejas (Pastāvīgo pārstāvju komiteja) uzraudzībā, ir pienākums sagatavot un regulāri atjaunināt kopīgos novērtējumus par situāciju kandidātvalstīs attiecībā uz Savienības acquis pieņemšanu, piemērošanu un efektīvu īstenošanu tieslietu un iekšlietu jomā. 2. Viena vai vairākas dalībvalstis ciešā saistībā ar Komisiju var īpaši palīdzēt sagatavot un atjaunināt tādus vispārējus ziņojumus par kādu konkrētu kandidātvalsti, kas būtu par pamatu 1. punktā minētajiem novērtējumiem, ņemot vērā informāciju, kas ir pieejama saskaņā ar 3. pantu. 3. Speciālistu grupa izvairās no to darbu divkāršošanās, kas jau tiek veikti un pārklājas ar citām darbībām, ko Savienība veic šajā jomā. 3. pants Informācijas apkopošana 1. Visus būtiskos materiālus, kas attiecas uz Savienības acquis pieņemšanu, piemērošanu un efektīvu īstenošanu kandidātvalstīs tieslietu un iekšlietu jomā, dalībvalstis un Komisija dara pieejamus speciālistu grupai, lai nodrošinātu, ka tā sagatavo un atjaunina kopīgus novērtējumus par situāciju katrā kandidātvalstī un iespējamo problēmu izvērtējumu. 2. Panta 1. punktā minētajos novērtējumos pirmajā posmā jo īpaši izmanto: - informāciju, ko dalībvalstis sniedz atsevišķi un kopīgi, pamatojoties uz to tiešo pieredzi, strādājot ar kandidātvalstīm, tostarp informāciju, kas ir pieejama Šengenas valstīs; - attiecīgā gadījumā ziņojumus no dalībvalstu vēstniecībām un Komisijas delegācijām kandidātvalstīs, vajadzības gadījumā pamatojoties uz aptaujas lapu, kas jāsagatavo speciālistu grupai; - informāciju, kas ir Komisijai pieejama saistībā ar tās nozīmi vispārējā pievienošanās procesā, ietverot ziņojumus par misijām, ko veic Phare programmas laikā; - Eiropas Padomes ziņojumus par Eiropas Padomes Konvenciju un ieteikumu īstenošanu, vai ziņojumus no jebkādiem citiem avotiem, kurus uzskata par nozīmīgiem attiecībā uz acquis saturu. 3. Ja uzskata, ka vajadzīga papildu informācija, tad izveido dalībvalstu un Komisijas pārstāvju un speciālistu īpašas darba grupas, lai veiktu papildu misijas attiecībā uz īpašiem aspektiem, nepārslogojot kandidātvalstis. Lēmumu par to, vai izveidot šādas misijas, un par to sastāvu, grafiku un kompetenci pieņem Padome ar kvalificētu balsu vairākumu pēc speciālistu grupas ieteikuma, cieši sadarbojoties ar Komisiju. 4. pants Izvērtēšanas mehānisma virzība un rezultāti 1. Speciālistu grupa ar Pastāvīgo pārstāvju komitejas palīdzību un cieši sadarbojoties ar komiteju, kura izveidota saskaņā ar Līguma K4. pantu, un citām Padomes struktūrām, kas ir iesaistītas paplašināšanās procesā, ziņo Padomei par izvērtēšanas virzību un rezultātiem. Grupa par tās darbu pastāvīgi informē arī citas attiecīgās Padomes struktūras. 2. Komisiju kopīgos novērtējumus aicina ņemt vērā ieteikumos par nozīmīgiem grozījumiem prioritātēs un mērķos attiecībā uz pievienošanās partnerībām, ko iesniedz Padomei lēmuma pieņemšanai saskaņā ar 2. pantu Padomes Regulā (EK) Nr. 622/98 (1998. gada 16. marts) par palīdzību kandidātvalstīm atbilstīgi pirmspievienošanās stratēģijai un īpaši par pievienošanās partnerību izveidi [1]. Šos novērtējumus ņem vērā arī Eiropas Savienībā izveidotajās struktūrās saistībā ar turpmākām sarunām par paplašināšanos. 5. pants Izvērtēšanas mehānisma pārskatīšana Ne vēlāk kā gadu pēc šīs vienotās rīcības stāšanās spēkā Padome pārbauda izvērtēšanas mehānisma darbību un apmēru un vajadzības gadījumā groza to. 6. pants Stāšanās spēkā Šī vienotā rīcība stājas spēkā dienā, kad to publicē Oficiālajā Vēstnesī. 7. pants Publicēšana Šo vienoto rīcību publicē Oficiālajā Vēstnesī. Luksemburgā, 1998. gada 29. jūnijā Padomes vārdā — priekšsēdētājs R. Cook [1] OV L 85, 20.3.1998., 1. lpp. --------------------------------------------------